North Energy har sine kontorer i Tjuvholmen allé 19 Foto: Helge Høifødt 
**North Energy ASA** (OSE: NORTH) er et norsk investeringsselskap. Fra 2007 til 2017 var selskapet et oljeselskap, men la ned denne virksomheten i 2017. Selskapet har kontorer i Oslo. Administrerende direktør er Knut Sæberg og styreleder er Anders Onarheim.

Historie
--------

Erik Karlstrøm ble i 2007 hentet inn fra oljeselskapet RWE Dea for å lede nystartede North Energy og satt i rollen fram til 2015
Fra etableringen i 2007 og fram til 2015 hadde North Energy sitt hovedkontor i Alta sentrum Foto: Andreas Haldorsen 
Idéen om et nordnorsk oljeselskap ble lansert av Origo Kapitals Harald Karlstrøm i 2004. Det ble etter hvert nedsatt en arbeidsgruppe bestående av Harald Karlstrøm, Tore Andreassen (ProNord AS), den nordnorske industrigründeren Johan Petter Barlindhaug og Leif Finsveen (Salten Kraftsamband). Målet var at «nordnorske miljøer skulle ta en mer aktiv rolle og eierskap til ressursene på den nordnorske sokkelen, og sørge for at mer av den industrielle verdiskapningen ble igjen i landsdelen». Planene falt sammen med omleggingen av petroleumsskattesystemet i 2005 og den såkalte «leterefusjonsordningen». En viktig milepæl for selskapet var en samling ved Langstilla i Altaelva i august 2007, der en forpliktende handlingsplan for opprettelsen av et nordnorsk oljeselskap ble vedtatt. North Energy ble formelt stiftet den 4. september 2007, og det ble gjort en emisjon på 150 millioner kroner. Det første styret besto av Johan Petter Barlindhaug (styreformann), Harald Karlstrøm, Tore Andreassen og Eirik F. Hansen. Erik Karlstrøm, Harald Karlstrøms bror, ble hentet fra stillingen som direktør i det tyske oljeselskapet RWE Dea for å lede det nye selskapet med hovedkontor i Alta. Med seg i den første ledergruppen fikk han Svein Johansen som letedirektør, Lars Tveter som HMS-direktør og Astrid Martinsen Tugwell som leder for reservoar.

North Energys største letesuksess, «Fogelberg»-funnet i lisens 433, ble funnet med boreriggen «West Alpha» i 2010 Foto: Frokor 
North Energy fikk tildelt sine første to letelisenser i januar 2009 i forbindelse med TFO-søknaden i 2008 og deretter fire lisenser i mai 2009 basert på søknaden i 20. konsesjonsrunde. Dessuten kjøpte selskapet i september samme år en 12% andel i leteprospektet «Fogelberg» fra det britiske oljeselskapet Centrica. Dette ble også selskapets første letebrønn og ble boret i april 2010. Letebrønnen ble en suksess og ressursanslaget var på mellom 3 og 15 millioner Sm3 utvinnbare oljeekvivalenter.

Boreriggen «Aker Barents» (nå «Transocean Barents») boret det svært lovende «Heilo»-prospektet i Barentshavet i 2011, som viste seg å være tørr Foto: Fiver, der Hellseher 
Enklere Liv i Bogstadveien 25. North Energys første betydelige investering utenfor energisektoren, butikkjeden Enklere Liv, ble ingen suksess, men endte med en konkurs i 2018 Foto: Jan-Tore Egge 
Den av letebrønnene det var størst forhåpninger til var imidlertid «Heilo»-prospektet i Barentshavet (lisens 530). Erik Karlstrøm gikk i forkant høyt på banen og omtalte prospektet som «diamanten» i selskapets portefølje og en «game changer», og anslo sannsynligheten for funn til å være nærmere 50%. Det var derfor en stor skuffelse da brønnen viste seg å være tørr i september 2011. Bedre gikk det med «Norvarg»-prospektet i Barentshavet (lisens 535) noen måneder tidligere hvor det ble gjort et gassfunn på mellom 10 og 50 milliarder Sm3 utvinnbar gass ifølge Oljedirektoratet. Dette funnet ble noen år senere konkludert ikke drivverdig, og lisensen ble tilbakelevert.

I 2010 opplevde North Energy sin største vekst. Oljeselskapet 4Sea Energy ble kjøpt opp og North Energy fikk med dette sine første lisenser i Nordsjøen. Det ble også gjort en emisjon på 400 millioner kroner og en notering på Axess-listen på Oslo Børs. I 2011 var selskapet kommet opp i 51 ansatte. Det foregikk dessuten samtaler med det andre nordnorske oljeselskapet, Front Exploration, om en eventuell fusjon av disse to selskapene, men dette førte imidlertid ikke fram.

Uten å ha oppnådd forventet letesuksess gjorde selskapet en strategiendring i 2013/2014. Det ble hentet inn nye 285 millioner kroner i en rettet emisjon i tillegg til et konvertibelt obligasjonslån på 75 millioner fra EMGS, og man begynte å satse på Elektromagnetiske undersøkelser (EM) og Virtual Drilling (VD) i sin letestrategi. Heller ikke dette ga ønsket leteresultat, og i november 2014 trakk Barlindhaug seg som styreleder og ble erstattet av tidligere Carnegie-topp Anders Onarheim. I april 2015 måtte også Erik Karlstrøm fratre sin stilling da han «ikke lenger hadde styrets tillit», og han ble erstattet av selskapets finansdirektør Knut Sæberg. Samme år overtok North Energy leteselskapet Explora Petroleum for 2,5 millioner USD og samlet alle aktivitetene til Oslo-kontoret. Kjøpet av Explora førte til at North Energy i 2016 la fram sitt første positive resultat noen sinne.

Etter totalt 15 letebrønner besluttet North Energys styre i juli 2017 å avvikle E&P-virksomheten. Samtidig la selskapet fram en søknad til norske myndigheter om å få refundert kostnader knyttet til tidligere leteaktiviteter på om lag 240 millioner kroner. Mer enn ett år senere, 28. november 2018, ble det utbetalt 233,2 millioner kroner i skatterefusjon. Men samtidig stilte Oljeskattekontoret spørsmål ved utbetalingene for årene 2014 og 2015. Oljeskattekontoret mente at selskapet muligens urettmessig har fått refusjon for kostnader på 146 millioner kroner i løpet av disse årene, hvilket betyr at selskapet risikerer å betale tilbake 115 millioner kroner til staten.

E24 anslo i august 2017 at selskapet har mottatt mellom 2,5 og 3 milliarder kroner i leterefusjon fra staten i løpet av sin levetid.

Virksomhet
----------

North Energy er i dag et investeringsselskap med investeringer både i og utenfor energisektoren. Per 30. juni 2017 hadde selskapet eierandeler i bl.a. Reach Subsea og oljeselskapet Interoil Exploration & Production.

Datterselskaper
---------------

* North Energy Capital AS
* North Energy Norge AS
* North E&P AS
* Accello Partners I AS

Visjon
------

*«North Energy’s vision is to be a successful and respected investment company, with focus on value creation.»*

Nøkkelpersoner
--------------

### Styremedlemmer North Energy ASA

* Anders Onarheim (styreleder) (siden 2014)
* Jogeir Romestrand (siden 2014)
* Elin Karfjell (siden 2014)

### Administrasjon og øvrige nøkkelpersoner

* Knut Sæberg (daglig leder for North Energy ASA, North Energy Capital AS og North Energy Norge AS)
* Rachid Bendriss (styreleder Accello Partners I AS og styremedlem North E&P AS)
* Kristen Berli (styremedlem North Energy Norge AS)
* Didrik Leikvang (styreleder North Energy Norge AS)

Referanser
----------

1. ↑  Framstad, Anders Park (22. august 2017). «Skulle bli nordnorsk oljeflaggskip – nå er det et investeringsselskap på Tjuvholmen». e24.no. Besøkt 1. november 2017.
2. ↑  «Årsrapport og regnskap 2007» (PDF). northenergy.no. Besøkt 3. november 2017.
3. ↑  
Andersen, Elisabeth (12. desember 2007). «Ledergruppen i North Energy klar». origonord.com. Arkivert fra originalen 7. november 2017. Besøkt 3. november 2017.
4. 1 2  Faktasidene på NPD.no
5. ↑  
«Gass-/kondensatfunn i Norskehavet – 6506/9-2 S». npd.no. 23. april 2010. Arkivert fra originalen 7. november 2017. Besøkt 3. november 2017.
6. ↑  Evensmo, Ole Martin N. (27. august 2018). «Nok en kjede må gi opp: Enklere Liv er konkurs». no.ehandel.com. Besøkt 11. september 2019.
7. ↑  Oilinfo (19. september 2011). «Håper på et nytt Skrugard». e24.no. Besøkt 3. november 2017.
8. ↑  
«Gassfunn i Barentshavet - 7225/3-1». npd.no. 8. august 2011. Arkivert fra originalen 7. november 2017. Besøkt 3. november 2017.
9. ↑  «Annual Report 2011» (PDF) **(engelsk)**. northenergy.no. Besøkt 3. november 2017.
10. ↑  «Fusjonerer ikke i nord». oilinfo.no. Besøkt 2. juli 2012. [*død lenke*]
11. ↑  Byberg, Øystein (21. juli 2014). «North Energy har gjort emisjon». hegnar.no. Arkivert fra originalen 7. november 2017. Besøkt 3. november 2017.
12. ↑  Taraldsen, Lars (30. april 2015). «Erik Karlstrøm fikk sparken av North Energy». tu.no. Besøkt 3. november 2017.
13. ↑  «North Energy ASA kjøper Explora Petroleum». petro.no. Arkivert fra originalen 22. desember 2015. Besøkt 21. desember 2015.
14. ↑  «Annual Report 2016» (PDF) **(engelsk)**. northenergy.no. Besøkt 3. november 2017.
15. ↑  Høyer, Andreas (15. oktober 2017). «Omstridt «nordnorsk» selskap avviklet virksomheten. Nå krever de 240 millioner kroner av norske myndigheter». nordlys.no. Besøkt 3. november 2017.
16. ↑  Seljehaug, John Inge (8. november 2018). «North Energy får 233 millioner i skatterefusjon». hegnar.no. Besøkt 5. januar 2019.
17. ↑  Randen, Mads (24. oktober 2018). «North Energy i skattekrangel». DN.no. Besøkt 5. januar 2019.
18. ↑  Framstad, Anders Park (28. august 2017). «Dagens ordning er som å gi bort penger». e24.no. Besøkt 3. november 2017.
19. ↑  «Interim Report for the second quarter 2017» (PDF) **(engelsk)**. northenergy.no. Besøkt 3. november 2017.
20. ↑  «Vision - North Energy». *North Energy* **(engelsk)**. Besøkt 24. august 2017.

Eksterne lenker
---------------

* Offisielt nettsted

| * v
* d
* r
Selskaper notert på Oslo Axess |
| --- |
| 
* 2020 Bulkers
* 5th Planet Games
* Aega
* Aqua Bio Technology
* Awilco LNG
* Axxis Geo Solutions
* EAM Solar
* Hofseth BioCare
* Hunter Group
* Ice Group
* Klaveness Combination Carriers
* NattoPharma
* Nordic Mining
* North Energy
* Observe Medical
* Okeanis Eco Tankers
* PetroNor E&P Limited
* Philly Shipyard
* Pioneer Property Group
* RomReal
* Saga Tankers

 |
| *Se også:* Oslo Børs • Merkur Market • NOTC |

|  |  |
| --- | --- |
| Oppslagsverk/autoritetsdata | VIAF
 |